title: Regulamentul de punere în aplicare (UE) 2019/431 al Comisiei din 18 martie 2019 de modificare pentru a 296-a oară a Regulamentului (CE) nr. 881/2002 al Consiliului de instituire a unor măsuri restrictive specifice împotriva anumitor persoane și entități asociate cu organizațiile ISIL (Da'esh) și Al-Qaida

text:
                  19.3.2019

                  RO

                  Jurnalul Oficial al Uniunii Europene

                  L 75/68

         REGULAMENTUL DE PUNERE ÎN APLICARE (UE) 2019/431 AL COMISIEI
         din 18 martie 2019
         de modificare pentru a 296-a oară a Regulamentului (CE) nr. 881/2002 al Consiliului de instituire a unor măsuri restrictive specifice împotriva anumitor persoane și entități asociate cu organizațiile ISIL (Da'esh) și Al-Qaida
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 881/2002 al Consiliului din 27 mai 2002 de instituire a unor măsuri restrictive specifice împotriva anumitor persoane și entități asociate cu organizațiile ISIL (Da'esh) și Al-Qaida (1), în special articolul 7 alineatul (1) litera (a) și articolul 7a alineatul (5),
         întrucât:

                     (1)

                     Anexa I la Regulamentul (CE) nr. 881/2002 conține lista persoanelor, a grupurilor și a entităților cărora li se aplică înghețarea fondurilor și a resurselor economice în temeiul regulamentului respectiv.

                     (2)

                     La 13 martie 2019, Comitetul pentru sancțiuni al Consiliului de Securitate al Organizației Națiunilor Unite a decis să modifice o mențiune de pe lista de persoane, grupuri și entități cărora ar trebui să li se aplice înghețarea fondurilor și a resurselor economice. Prin urmare, anexa I la Regulamentul (CE) nr. 881/2002 ar trebui modificată în consecință,

               ADOPTĂ PREZENTUL REGULAMENT:

            Articolul 1
            Anexa I la Regulamentul (CE) nr. 881/2002 se modifică în conformitate cu anexa la prezentul regulament.

            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 18 martie 2019.

                  Pentru Comisie,

                  Pentru Președinte,

                  Șefa Serviciului Instrumente de Politică Externă

            (1)  JO L 139, 29.5.2002, p. 9.

            ANEXĂ
            În anexa I la Regulamentul (CE) nr. 881/2002, la rubrica „Persoane fizice”, datele de identificare pentru mențiunea:

               „Hamza Usama Muhammad bin Laden. Data nașterii: 9.5.1989. Locul nașterii: Jeddah, Arabia Saudită. Cetățenie: Arabia Saudită. Alte informații: (a) Fiul lui Usama bin Laden (decedat); (b) Anunț publicat de Aiman Muhammed Rabi al-Zawahiri, membru oficial al AlQaida. Le-a cerut adepților Al-Qaida să comită atacuri teroriste. Este considerat ca fiind cel mai probabil succesor al lui al-Zawahiri. Data desemnării menționată la articolul 7d alineatul (2) litera (i): 28.2.2019.”

            se înlocuiesc cu următorul text:

               „Hamza Usama Muhammad bin Laden. Data nașterii: 9.5.1989. Locul nașterii: Jeddah, Arabia Saudită. Alte informații: (a) Fiul lui Usama bin Laden (decedat); (b) Anunț publicat de Aiman Muhammed Rabi al-Zawahiri, membru oficial al Al-Qaida. Le-a cerut adepților AlQaida să comită atacuri teroriste. Este considerat ca fiind cel mai probabil succesor al lui al-Zawahiri. Data desemnării menționată la articolul 7d alineatul (2) litera (i): 28.2.2019.”


title: Regulamentul de punere în aplicare (UE) 2019/432 al Comisiei din 18 martie 2019 de modificare a Regulamentului (CE) nr. 1210/2003 al Consiliului privind anumite restricții specifice în relațiile economice și financiare cu Irak

text:
                  19.3.2019

                  RO

                  Jurnalul Oficial al Uniunii Europene

                  L 75/70

         REGULAMENTUL DE PUNERE ÎN APLICARE (UE) 2019/432 AL COMISIEI
         din 18 martie 2019
         de modificare a Regulamentului (CE) nr. 1210/2003 al Consiliului privind anumite restricții specifice în relațiile economice și financiare cu Irak
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1210/2003 al Consiliului din 7 iulie 2003 privind anumite restricții specifice în relațiile economice și financiare cu Irak și de abrogare a Regulamentului (CE) nr. 2465/96 (1), în special articolul 11 litera (b),
         întrucât:

                     (1)

                     Anexa III la Regulamentul (CE) nr. 1210/2003 cuprinde lista organismelor publice, a corporațiilor și a agențiilor, a persoanelor fizice și juridice, a organismelor și a entităților fostului guvern irakian care, în temeiul regulamentului menționat, fac obiectul înghețării fondurilor și a resurselor economice care se aflau în afara Irakului la data de 22 mai 2003.

                     (2)

                     La 13 martie 2019, Comitetul pentru sancțiuni al Consiliului de Securitate al Organizației Națiunilor Unite a hotărât să elimine patru mențiuni de pe lista persoanelor sau a entităților cărora ar trebui să li se aplice înghețarea fondurilor și a resurselor economice.

                     (3)

                     Prin urmare, anexa III la Regulamentul (CE) nr. 1210/2003 ar trebui modificată în mod corespunzător,

               ADOPTĂ PREZENTUL REGULAMENT:

            Articolul 1
            Anexa III la Regulamentul (CE) nr. 1210/2003 se modifică în conformitate cu anexa la prezentul regulament.

            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 18 martie 2019.

                  Pentru Comisie,

                  Pentru Președinte,

                  Șefa Serviciului Instrumente de Politică Externă

            (1)  JO L 169, 8.7.2003, p. 6.S

            ANEXĂ
            În anexa III la Regulamentul (CE) nr. 1210/2003 al Consiliului, se elimină următoarele mențiuni:

                        „46.

                        GENERAL ESTABLISHMENT FOR MAIN OUT PALL DRAIN. Adresă: P.O. Box 113, Nassiriyah, Iraq.”

                        „98.

                        NATIONAL TOBACCO STATE COMPANY (alias NATIONAL TOBACCO STATE ENTERPRISE). Adresă: P.O. Box 6, Arbil, Iraq.”

                        „145.

                        STATE ENTERPRISE FOR PETROCHEMICAL INDUSTRIES. Adresă: Khor Al Zubair, P.O. Box 933, Basrah, Iraq.”

                        „147.

                        STATE ENTERPRISE FOR PULP AND PAPER INDUSTRIES. Adresă: P.O. Box 248, Hartha District, Basrah, Iraq.”


title: Regulamentul de punere în aplicare (UE) 2019/555 al Comisiei din 5 aprilie 2019 de modificare pentru a 298-a oară a Regulamentului (CE) nr. 881/2002 al Consiliului de instituire a unor măsuri restrictive specifice împotriva anumitor persoane și entități asociate cu organizațiile ISIL (Da'esh) și Al-Qaida

text:
                  8.4.2019

                  RO

                  Jurnalul Oficial al Uniunii Europene

                  L 97/6

         REGULAMENTUL DE PUNERE ÎN APLICARE (UE) 2019/555 AL COMISIEI
         din 5 aprilie 2019
         de modificare pentru a 298-a oară a Regulamentului (CE) nr. 881/2002 al Consiliului de instituire a unor măsuri restrictive specifice împotriva anumitor persoane și entități asociate cu organizațiile ISIL (Da'esh) și Al-Qaida
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 881/2002 al Consiliului din 27 mai 2002 de instituire a unor măsuri restrictive specifice împotriva anumitor persoane și entități asociate cu organizațiile ISIL (Da'esh) și Al-Qaida (1), în special articolul 7 alineatul (1) litera (a) și articolul 7a alineatul (5),
         întrucât:

                     (1)

                     Anexa I la Regulamentul (CE) nr. 881/2002 conține lista persoanelor, a grupurilor și a entităților cărora li se aplică înghețarea fondurilor și a resurselor economice în temeiul regulamentului respectiv.

                     (2)

                     La 29 martie 2019, Comitetul pentru sancțiuni al Consiliului de Securitate al Organizației Națiunilor Unite a decis să modifice șase mențiuni de pe lista sa de persoane, grupuri și entități cărora ar trebui să li se aplice înghețarea fondurilor și a resurselor economice.

                     (3)

                     Una dintre mențiunile modificate de Comitetul pentru sancțiuni al Consiliului de Securitate al Organizației Națiunilor Unite a vizat doar o modificare ce nu necesită a fi transpusă în Regulamentul (CE) nr. 881/2002.

                     (4)

                     Prin urmare, anexa I la Regulamentul (CE) nr. 881/2002 ar trebui modificată în consecință,

               ADOPTĂ PREZENTUL REGULAMENT:

            Articolul 1
            Anexa I la Regulamentul (CE) nr. 881/2002 se modifică în conformitate cu anexa la prezentul regulament.

            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 5 aprilie 2019.

                  Pentru Comisie,

                  Pentru Președinte,

                  Șeful Serviciului Instrumente de Politică Externă

            (1)  JO L 139, 29.5.2002, p. 9.

            ANEXĂ
            Anexa I la Regulamentul (CE) nr. 881/2002 al Consiliului se modifică după cum urmează:

                        1.

                        Datele de identificare pentru următoarea mențiune de la rubrica „Persoane fizice” se modifică după cum urmează:
                        „Sayf-Al Adl [alias (a) Mohammed Salahaldin Abd El Halim Zidan. Data nașterii: 11.4.1963. Locul nașterii: guvernoratul Monufia, Egipt. Cetățenia: egipteană; (b) Muhamad Ibrahim Makkawi. Data nașterii: (i) 11.4.1960, (ii) 11.4.1963. Locul nașterii: Egipt. Cetățenia: egipteană; (c) Ibrahim al-Madani; (d) Saif Al-'Adil; (e) Sef al Adel]. Data nașterii: 11.4.1963. Locul nașterii: guvernoratul Monufia, Egipt. Cetățenia: egipteană. Data desemnării menționate la articolul 7d alineatul (2) litera (i): 25.1.2001.”
                        se înlocuiește cu următorul text:
                        „Mohammed Salahaldin Abd El Halim Zidane [alias (a) Sayf-Al Adl. Data nașterii: 11.4.1963. Locul nașterii: guvernoratul Monufia, Egipt. Cetățenia: egipteană; (b) Muhamad Ibrahim Makkawi. Data nașterii: (i) 11.4.1960, (ii) 11.4.1963. Locul nașterii: Egipt. Cetățenia: egipteană; (c) Ibrahim al-Madani; (d) Saif Al-'Adil; (e) Sef al Adel]. Data nașterii: (i) 11.4.1963, (ii) 11.4.1960. Locul nașterii: guvernoratul Monufia, Egipt. Cetățenia: egipteană. Alte informații: responsabil cu securitatea lui Usama bin Laden (decedat). Păr: închis la culoare. Ochi: de culoare închisă. Data desemnării menționate la articolul 7d alineatul (2) litera (i): 25.1.2001.”

                        2.

                        Datele de identificare pentru următoarea mențiune de la rubrica „Persoane fizice” se modifică după cum urmează:
                        „Yassin Syawal [alias (a) Salim Yasin, (b) Yasin Mahmud Mochtar, (c) Abdul Hadi Yasin, (d) Muhamad Mubarok, (e) Muhammad Syawal, (f) Yassin Sywal, (g) Abu Seta, (h) Mahmud, (i) Abu Muamar, (j) Mubarok]. Data nașterii: aproximativ 1972. Cetățenia: indoneziană. Alte informații: necapturat din decembrie 2003.”
                        se înlocuiește cu următorul text:
                        „Yassin Syawal [alias (a) Salim Yasin, (b) Yasin Mahmud Mochtar, (c) Abdul Hadi Yasin, (d) Muhamad Mubarok, (e) Muhammad Syawal, (f) Yassin Sywal, (g) Abu Seta, (h) Mahmud, (i) Abu Muamar, (j) Mubarok]. Data nașterii: 3.9.1962. Locul nașterii: Makassar, Indonezia. Cetățenia: indoneziană. Alte informații: necapturat din decembrie 2003. Data desemnării menționate la articolul 7d alineatul (2) litera (i): 9.9.2003.”

                        3.

                        Datele de identificare pentru următoarea mențiune de la rubrica „Persoane fizice” se modifică după cum urmează:
                        „Abid Hammadou Ghedeir [alias (a) Abdelhamid Abou Zeid, (b) Youcef Adel, (c) Abou Abdellah, (d) Abid Hammadou]. Data nașterii: aproximativ 1958. Locul nașterii: Deb-Deb, Amenas, provincia (wilaya) Illizi, Algeria. Cetățenia: algeriană. Alte informații: (a) numele mamei: Benarouba Bachira; (b) numele tatălui: Mabrouk. Data desemnării menționată la articolul 2a alineatul (4) litera (b): 3.7.2008.”
                        se înlocuiește cu următorul text:
                        „Amor Mohamed Ghedeir [alias (a) Abdelhamid Abou Zeid, (b) Youcef Adel, (c) Abou Abdellah, (d) Abid Hammadou, născut la 12 decembrie 1965, în Touggourt, provincia (wilaya) Ouargla, Algeria (astfel cum a fost menționat anterior)]. Data nașterii: aproximativ 1958. Locul nașterii: Deb-Deb, Amenas, provincia (wilaya) Illizi, Algeria. Cetățenia: algeriană. Alte informații: (a) numele mamei: Benarouba Bachira; (b) numele tatălui: Mabrouk. Alte informații: se presupune că a decedat la 24 februarie 2013. Data desemnării menționate la articolul 7d alineatul (2) litera (i): 3.7.2008.”

                        4.

                        Datele de identificare pentru următoarea mențiune de la rubrica „Persoane fizice” se modifică după cum urmează:
                        „Mohamed Lahbous [alias (a) Mohamed Ennouini, (b) Hassan, (c) Hocine]. Data nașterii: 1978. Locul nașterii: Mali. Cetățenie: maliană. Adresă: Mali. Data desemnării menționate la articolul 2a alineatul (4) litera (b): 24 octombrie 2013.”
                        se înlocuiește cu următorul text:
                        „Mohamed Lahbous [alias (a) Mohamed Ennouini, (b) Hassan, (c) Hocine]. Data nașterii: 1978. Locul nașterii: Mali. Cetățenia: maliană. Adresă: Mali. Alte informații: membru al Mouvement pour l'Unification et le Jihad en Afrique de l'Ouest (MUJAO). se presupune că a decedat la 14 februarie 2018. Data desemnării menționate la articolul 7d alineatul (2) litera (i): 24.10.2013.”

                        5.

                        Datele de identificare pentru următoarea mențiune de la rubrica „Persoane fizice” se modifică după cum urmează:
                        „Nusret Imamovic (alias Nusret Sulejman Imamovic). Data nașterii: (a) 26.9.1971, (b) 26.9.1977. Cetățenia: Bosnia și Herțegovina. Pașaport nr.: (a) 349054 (numărul de pașaport eliberat de Bosnia și Herțegovina), (b) 3490054 (numărul de pașaport eliberat de Bosnia și Herțegovina). Adresa: Republica Arabă Siriană (locația din septembrie 2015). Data desemnării menționată la articolul 7d alineatul (2) punctul (i): 29.2.2016.”
                        se înlocuiește cu următorul text:
                        „Nusret Imamovic (alias Nusret Sulejman Imamovic). Data nașterii: (a) 26.9.1971, (b) 26.9.1977. Locul nașterii: Miljanovci, municipalitatea Kalesija, Bosnia. Cetățenia: Bosnia și Herțegovina. Pașaport nr.: (a) 349054 (numărul de pașaport eliberat de Bosnia și Herțegovina), (b) 3490054 (numărul de pașaport eliberat de Bosnia și Herțegovina). Adresa: Republica Arabă Siriană (locația din septembrie 2015). Data desemnării menționate la articolul 7d alineatul (2) litera (i): 29.2.2016.”


title: Regulamentul de punere în aplicare (UE) 2019/987 al Comisiei din 29 mai 2019 de modificare a Regulamentului de punere în aplicare (UE) nr. 293/2012 în ceea ce privește monitorizarea emisiilor de CO2 generate de vehiculele utilitare ușoare noi omologate într-un proces cu mai multe etape

text:
                  18.6.2019

                  RO

                  Jurnalul Oficial al Uniunii Europene

                  L 160/8

         REGULAMENTUL DE PUNERE ÎN APLICARE (UE) 2019/987 AL COMISIEI
         din 29 mai 2019
         de modificare a Regulamentului de punere în aplicare (UE) nr. 293/2012 în ceea ce privește monitorizarea emisiilor de CO2 generate de vehiculele utilitare ușoare noi omologate într-un proces cu mai multe etape
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 510/2011 al Parlamentului European și al Consiliului din 11 mai 2011 de stabilire a unor standarde de performanță pentru vehiculele utilitare ușoare noi, ca parte a abordării integrate a Uniunii de reducere a emisiilor de CO2 generate de vehiculele ușoare (1), în special articolul 8 alineatul (9) primul paragraf,
         întrucât:

                     (1)

                     Regulamentul de punere în aplicare (UE) nr. 293/2012 al Comisiei (2) prevede obligația statelor membre, precum și a producătorilor de a raporta anumite date referitoare la înmatricularea vehiculelor utilitare ușoare noi în conformitate cu Regulamentul (UE) nr. 510/2011.

                     (2)

                     De la 1 septembrie 2019, o nouă procedură reglementară de testare pentru măsurarea emisiilor de CO2 și a consumului de combustibil al vehiculelor ușoare – procedura de testare a vehiculelor ușoare armonizată la nivel mondial (World Harmonised Light Vehicles Test Procedure – WLTP), prevăzută în Regulamentul (UE) 2017/1151 al Comisiei (3) – urmează să înlocuiască noul ciclu de testare european (New European Test Cycle – NEDC), prevăzut în Regulamentul (CE) nr. 692/2008 al Comisiei (4). Această modificare va afecta și metodologia de stabilire a emisiilor de CO2 și a consumului de combustibil pentru vehiculele N1 omologate într-un proces cu mai multe etape (denumite în continuare „vehicule omologate într-un proces cu mai multe etape”).

                     (3)

                     În conformitate cu Regulamentul (UE) nr. 510/2011, emisiile specifice de CO2 generate de vehiculele omologate într-un proces cu mai multe etape urmează să fie alocate producătorului vehiculului de bază. Pentru a permite producătorului vehiculului de bază să își planifice în mod eficace și cu suficientă certitudine respectarea obiectivelor sale specifice în materie de emisii de CO2, metodologia oferă asigurarea că emisiile și masa de CO2 alocate producătorului respectiv sunt cunoscute încă din momentul producerii și vânzării vehiculului de bază, și nu numai în momentul în care producătorul din etapa finală introduce pe piață vehiculul completat.

                     (4)

                     Producătorul vehiculului de bază trebuie să raporteze Comisiei valorile de intrare utilizate pentru calculul de interpolare menționat în partea A punctul 1a.1 din anexa II la Regulamentul (UE) nr. 510/2011, precum și emisiile de CO2 și valorile masice ale vehiculului de bază incomplet. Aceste valori ar trebui utilizate pentru calcularea emisiilor specifice medii ale producătorului vehiculului de bază și a obiectivului său privind emisiile specifice.

                     (5)

                     Producătorii de vehicule de bază incomplete care au fost vândute în cursul anului calendaristic anterior în scopul finalizării de către un producător în a etapa a doua ar trebui să transmită datele specificate în anexa II la Regulamentul (UE) nr. 510/2011 către sistemul de stocare a datelor comerciale (Business Data Repository) al Agenției Europene de Mediu.

                     (6)

                     Prin urmare, Regulamentul de punere în aplicare (UE) nr. 293/2012 ar trebui modificat în consecință.

                     (7)

                     Măsurile prevăzute în prezentul regulament sunt conforme cu avizul Comitetului privind schimbările climatice,

               ADOPTĂ PREZENTUL REGULAMENT:

            Articolul 1
            La articolul 10 din Regulamentul de punere în aplicare (UE) nr. 293/2012 se adaugă următoarele alineate (3) și (4):

                  „(3)   În scopul calculării obiectivului provizoriu privind emisiile specifice și a mediei provizorii a emisiilor specifice de CO2 și în scopul verificării valorilor de intrare utilizate în temeiul părții A punctul 1a.1 din anexa II la Regulamentul (UE) nr. 510/2011, producătorii transmit Comisiei, prin transfer electronic de date către sistemul de stocare a datelor gestionat de Agenția Europeană de Mediu, datele referitoare la fiecare vehicul de bază care face obiectul omologării de tip într-un proces cu mai multe etape pe care l-au vândut în Uniune în anul calendaristic anterior, astfel cum se precizează în partea A punctul 1c din anexa II la regulamentul menționat.
                  Datele se transmit prin transfer electronic către sistemul de stocare a datelor gestionat de Agenția Europeană de Mediu.

                  (4)   În cazul în care producătorii nu comunică datele detaliate menționate la alineatul (3), obiectivul provizoriu privind emisiile specifice și media provizorie a emisiilor specifice se calculează pe baza datelor detaliate furnizate de statele membre.”

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în statele membre în conformitate cu tratatele.
            Adoptat la Bruxelles, 29 mai 2019.

                  Pentru Comisie

                  Președintele

               Jean-Claude JUNCKER

            (1)  JO L 145, 31.5.2011, p. 1.

            (2)  Regulamentul de punere în aplicare (UE) nr. 293/2012 al Comisiei din 3 aprilie 2012 privind monitorizarea și raportarea datelor referitoare la înmatricularea vehiculelor utilitare ușoare noi în conformitate cu Regulamentul (UE) nr. 510/2011 al Parlamentului European și al Consiliului (JO L 98, 4.4.2012, p. 1).

            (3)  Regulamentul (UE) 2017/1151 al Comisiei din 1 iunie 2017 de completare a Regulamentului (CE) nr. 715/2007 al Parlamentului European și al Consiliului privind omologarea de tip a autovehiculelor în ceea ce privește emisiile provenind de la vehiculele ușoare pentru pasageri și de la vehiculele ușoare comerciale (Euro 5 și Euro 6) și privind accesul la informațiile referitoare la repararea și întreținerea vehiculelor, de modificare a Directivei 2007/46/CE a Parlamentului European și a Consiliului, a Regulamentului (CE) nr. 692/2008 al Comisiei și a Regulamentului (UE) nr. 1230/2012 al Comisiei și de abrogare a Regulamentului (CE) nr. 692/2008 al Comisiei (JO L 175, 7.7.2017, p. 1).

            (4)  Regulamentul (CE) nr. 692/2008 al Comisiei din 18 iulie 2008 de punere în aplicare și modificare a Regulamentului (CE) nr. 715/2007 al Parlamentului European și al Consiliului privind omologarea de tip a autovehiculelor în ceea ce privește emisiile provenind de la vehiculele ușoare pentru pasageri și de la vehiculele ușoare comerciale (Euro 5 și Euro 6) și privind accesul la informațiile referitoare la repararea și întreținerea vehiculelor (JO L 199, 28.7.2008, p. 1).


title: Regulamentul de punere în aplicare (UE) 2019/989 al Comisiei din 17 iunie 2019 privind nereînnoirea aprobării substanței active clorprofam, în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, și de modificare a anexei la Regulamentul de punere în aplicare (UE) nr. 540/2011 al Comisiei (Text cu relevanță pentru SEE.)

text:
                  18.6.2019

                  RO

                  Jurnalul Oficial al Uniunii Europene

                  L 160/11

         REGULAMENTUL DE PUNERE ÎN APLICARE (UE) 2019/989 AL COMISIEI
         din 17 iunie 2019
         privind nereînnoirea aprobării substanței active clorprofam, în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, și de modificare a anexei la Regulamentul de punere în aplicare (UE) nr. 540/2011 al Comisiei
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (1), în special articolul 20 alineatul (1) și articolul 78 alineatul (2),
         întrucât:

                     (1)

                     Prin Directiva 2004/20/CE a Comisiei (2), substanța clorprofam a fost inclusă ca substanță activă în anexa I la Directiva 91/414/CEE a Consiliului (3).

                     (2)

                     Substanțele active incluse în anexa I la Directiva 91/414/CEE sunt considerate aprobate în temeiul Regulamentului (CE) nr. 1107/2009 și sunt incluse în partea A a anexei la Regulamentul de punere în aplicare (UE) nr. 540/2011 al Comisiei (4).

                     (3)

                     Aprobarea substanței active clorprofam, astfel cum este menționată în partea A a anexei la Regulamentul de punere în aplicare (UE) nr. 540/2011, expiră la 31 iulie 2019.

                     (4)

                     A fost depusă o cerere de reînnoire a aprobării substanței clorprofam, în conformitate cu articolul 1 din Regulamentul de punere în aplicare (UE) nr. 844/2012 al Comisiei (5), în termenul prevăzut la articolul respectiv.

                     (5)

                     Un grup operativ alcătuit din trei solicitanți a depus dosarele suplimentare necesare în conformitate cu articolul 6 din Regulamentul de punere în aplicare (UE) nr. 844/2012. Statul membru raportor a constatat că cererea era completă.

                     (6)

                     Statul membru raportor, în colaborare cu statul membru coraportor, a pregătit un raport de evaluare a reînnoirii aprobării, pe care l-a transmis, la data de 29 aprilie 2016, Autorității Europene pentru Siguranța Alimentară (denumită în continuare „autoritatea”) și Comisiei.

                     (7)

                     Autoritatea a transmis solicitantului și statelor membre raportul de evaluare a reînnoirii aprobării, în vederea formulării de observații, și a transmis Comisiei observațiile primite. De asemenea, autoritatea a pus dosarul rezumativ suplimentar la dispoziția publicului.

                     (8)

                     La 18 iunie 2017, autoritatea a comunicat Comisiei concluzia sa (6) cu privire la posibilitatea ca substanța clorprofam să îndeplinească criteriile de aprobare prevăzute la articolul 4 din Regulamentul (CE) nr. 1107/2009. Autoritatea a ajuns la concluzia că o evaluare finală a riscurilor pentru consumator prin aportul alimentar nu poate fi efectuată din cauza mai multor lacune în materie de date și a incertitudinilor identificate în ceea ce privește utilizarea în culturile alimentare. Cu toate acestea, a fost identificat un domeniu critic de îngrijorare în legătură cu clorprofamul în ceea ce privește rezultatele unei evaluări orientative a riscului pentru consumatori, în care au fost identificate riscuri alimentare acute și cronice pentru consumatori atât în ceea ce privește clorprofamul, cât și metabolitul său principal 3-cloroanilină. În plus, autoritatea a ajuns la concluzia că este necesară o evaluare științifică suplimentară a proprietăților clorprofamului care pot provoca tulburări ale sistemului endocrin și că evaluarea riscurilor pentru artropodele nevizate pentru utilizări pe câmp nu a putut fi finalizată.

                     (9)

                     Comisia a invitat solicitanții să își prezinte observațiile privind concluzia autorității și, în conformitate cu articolul 14 alineatul (1) din Regulamentul de punere în aplicare (UE) nr. 844/2012, privind proiectul de raport de reînnoire. Solicitanții și-au prezentat observațiile, care au fost examinate cu atenție.

                     (10)

                     Cu toate acestea, în pofida argumentelor prezentate de solicitanți, îngrijorările legate de substanța activă în cauză nu au putut fi eliminate.

                     (11)

                     La 23 ianuarie 2019, unul dintre membrii grupului operativ care a depus cererea de reînnoire a aprobării clorprofamului a informat Comisia că a decis să își retragă sprijinul pentru utilizarea reprezentativă a clorprofamului ca tratament antigerminare pentru cartofi. La 19 martie 2019, grupul operativ a notificat Comisiei faptul că și-a retras sprijinul pentru toate utilizările reprezentative, cu excepția culturilor necomestibile, și anume bulbii de flori.

                     (12)

                     În consecință, nu s-a putut stabili, cu privire la una sau mai multe utilizări reprezentative ale cel puțin unui produs de protecție a plantelor, îndeplinirea criteriilor de aprobare prevăzute la articolul 4 din Regulamentul (CE) nr. 1107/2009. Prin urmare, este adecvat să nu se reînnoiască aprobarea substanței active clorprofam, în conformitate cu articolul 20 alineatul (1) litera (b) din regulamentul respectiv.

                     (13)

                     Prin urmare, Regulamentul de punere în aplicare (UE) nr. 540/2011 ar trebui modificat în consecință.

                     (14)

                     Statelor membre ar trebui să li se acorde timp suficient pentru a retrage autorizațiile produselor de protecție a plantelor care conțin clorprofam.

                     (15)

                     În ceea ce privește produsele de protecție a plantelor care conțin clorprofam, în cazul în care statele membre acordă o perioadă de grație în conformitate cu articolul 46 din Regulamentul (CE) nr. 1107/2009, respectiva perioadă ar trebui să expire cel târziu la 8 octombrie 2020.

                     (16)

                     Regulamentul de punere în aplicare (UE) 2018/917 al Comisiei (7) a amânat data de expirare a substanței clorprofam până la 31 iulie 2019, pentru a se permite ca procesul de reînnoire a aprobării să fie finalizat înainte de expirarea aprobării substanței respective. Cu toate acestea, având în vedere faptul că a fost luată o decizie înainte de acest termen de expirare amânat, prezentul regulament ar trebui să se aplice cât mai curând posibil.

                     (17)

                     Prezentul regulament nu împiedică transmiterea unei noi cereri pentru aprobarea substanței clorprofam în temeiul articolului 7 din Regulamentul (CE) nr. 1107/2009.

                     (18)

                     Comitetul permanent pentru plante, animale, produse alimentare și hrană pentru animale nu a emis un aviz în termenul stabilit de președinte. S-a considerat necesar un act de punere în aplicare, iar președintele a prezentat proiectul actului de punere în aplicare comitetului de apel în vederea unor deliberări suplimentare. Comitetul de apel nu a emis un aviz,

               ADOPTĂ PREZENTUL REGULAMENT:

            Articolul 1
            Nereînnoirea aprobării substanței active
            Aprobarea substanței active clorprofam nu se reînnoiește.

            Articolul 2
            Modificarea Regulamentului de punere în aplicare (UE) nr. 540/2011
            În partea A a anexei la Regulamentul de punere în aplicare (UE) nr. 540/2011, rândul 78, referitor la clorprofam, se elimină.

            Articolul 3
            Măsuri tranzitorii
            Statele membre retrag autorizațiile acordate produselor de protecție a plantelor care conțin clorprofam ca substanță activă până cel târziu la 8 ianuarie 2020.

            Articolul 4
            Perioada de grație
            Orice perioadă de grație acordată de statele membre în conformitate cu articolul 46 din Regulamentul (CE) nr. 1107/2009 este cât mai scurtă posibil și expiră cel târziu la 8 octombrie 2020.

            Articolul 5
            Intrarea în vigoare
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 17 iunie 2019.

                  Pentru Comisie

                  Președintele

               Jean-Claude JUNCKER

            (1)  JO L 309, 24.11.2009, p. 1.

            (2)  Directiva 2004/20/CE a Comisiei din 2 martie 2004 de modificare a Directivei 91/414/CEE a Consiliului privind includerea clorprofamului ca substanță activă (JO L 70, 9.3.2004, p. 32).

            (3)  Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (JO L 230, 19.8.1991, p. 1).

            (4)  Regulamentul de punere în aplicare (UE) nr. 540/2011 al Comisiei din 25 mai 2011 de punere în aplicare a Regulamentului (CE) nr. 1107/2009 al Parlamentului European și al Consiliului în ceea ce privește lista substanțelor active aprobate (JO L 153, 11.6.2011, p. 1).

            (5)  Regulamentul de punere în aplicare (UE) nr. 844/2012 al Comisiei din 18 septembrie 2012 de stabilire a dispozițiilor necesare pentru punerea în aplicare a procedurii de reînnoire pentru substanțele active, prevăzută în Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare (JO L 252, 19.9.2012, p. 26).

            (6)  EFSA (Autoritatea Europeană pentru Siguranța Alimentară), 2017. Conclusion on the peer review of the pesticide risk assessment of the active substance chlorpropham (Concluzia evaluării inter pares a riscului utilizării substanței active clorprofam ca pesticid). EFSA Journal 2017;15(7):4903, 29 pp. doi:10.2903/j.efsa.2017.4903.

            (7)  Regulamentul de punere în aplicare (UE) 2018/917 al Comisiei din 27 iunie 2018 de modificare a Regulamentului de punere în aplicare (UE) nr. 540/2011 în ceea ce privește prelungirea perioadelor de aprobare a substanțelor active alfa-cipermetrin, beflubutamid, benalaxil, bentiavalicarb, bifenazat, boscalid, bromoxinil, captan, carvonă, clorprofam, ciazofamid, desmedifam, dimetoat, dimetomorf, diquat, etefon, etoprofos, etoxazol, famoxadon, fenamidon, fenamifos, flumioxazin, fluoxastrobin, folpet, foramsulfuron, formetanat, Gliocladium catenulatum tulpina: J1446, izoxaflutol, metalaxil-m, metiocarb, metoxifenozid, metribuzin, milbemectină, oxasulfuron, Paecilomyces lilacinus tulpina 251, fenmedifam, fosmet, pirimifos-metil, propamocarb, protioconazol, pimetrozină și s-metolaclor (JO L 163, 28.6.2018, p. 13).


title: Regulamentul de punere în aplicare (UE) 2019/1013 al Comisiei din 16 aprilie 2019 privind notificarea prealabilă a transporturilor de anumite categorii de animale și de mărfuri care intră în Uniune (Text cu relevanță pentru SEE.)

text:
                  21.6.2019

                  RO

                  Jurnalul Oficial al Uniunii Europene

                  L 165/8

         REGULAMENTUL DE PUNERE ÎN APLICARE (UE) 2019/1013 AL COMISIEI
         din 16 aprilie 2019
         privind notificarea prealabilă a transporturilor de anumite categorii de animale și de mărfuri care intră în Uniune
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2017/625 al Parlamentului European și al Consiliului din 15 martie 2017 privind controalele oficiale și alte activități oficiale efectuate pentru a asigura aplicarea legislației privind alimentele și furajele, a normelor privind sănătatea și bunăstarea animalelor, sănătatea plantelor și produsele de protecție a plantelor, de modificare a Regulamentelor (CE) nr. 999/2001, (CE) nr. 396/2005, (CE) nr. 1069/2009, (CE) nr. 1107/2009, (UE) nr. 1151/2012, (UE) nr. 652/2014, (UE) 2016/429 și (UE) 2016/2031 ale Parlamentului European și ale Consiliului, a Regulamentelor (CE) nr. 1/2005 și (CE) nr. 1099/2009 ale Consiliului și a Directivelor 98/58/CE, 1999/74/CE, 2007/43/CE, 2008/119/CE și 2008/120/CE ale Consiliului și de abrogare a Regulamentelor (CE) nr. 854/2004 și (CE) nr. 882/2004 ale Parlamentului European și ale Consiliului, precum și a Directivelor 89/608/CEE, 89/662/CEE, 90/425/CEE, 91/496/CEE, 96/23/CE, 96/93/CE și 97/78/CE ale Consiliului și a Deciziei 92/438/CEE a Consiliului (Regulamentul privind controalele oficiale) (1), în special articolul 58 primul paragraf litera (b),
         întrucât:

                     (1)

                     Regulamentul (UE) 2017/625 stabilește, printre altele, cadrul pentru efectuarea controalelor oficiale și a altor activități oficiale vizând animalele și mărfurile care intră în Uniune din țări terțe pentru a verifica conformitatea cu legislația Uniunii în vederea protejării sănătății umane, animale și a plantelor, a bunăstării animalelor și, în ceea ce privește organismele modificate genetic (OMG) și produsele de protecție a plantelor, protejarea mediului. Cadrul respectiv include controale oficiale efectuate asupra animalelor și mărfurilor care intră în Uniune din țări terțe prin posturi de inspecție la frontieră desemnate.

                     (2)

                     Regulamentul (UE) 2017/625 impune operatorului responsabil de anumite transporturi care intră în Uniune să transmită o notificare prealabilă autorităților competente de la posturile de inspecție la frontieră înainte de sosirea transporturilor. Pentru a permite autorităților respective să efectueze controalele oficiale în timp util și în mod eficace, este adecvat să se stabilească perioada minimă de notificare prealabilă la o zi lucrătoare înainte de sosirea transporturilor.

                     (3)

                     Cu toate acestea, din cauza constrângerilor logistice legate de transport, s-ar putea să nu fie posibil să se respecte, în anumite cazuri, perioada de notificare de o zi lucrătoare înainte de sosirea transportului. Acesta poate fi, de exemplu, cazul în care transportul parcurge distanța de la locul de expediere la postul de inspecție la frontieră în mai puțin de 24 de ore, iar informațiile necesare pentru a completa părțile relevante ale documentului sanitar comun de intrare (DSCI) necesare pentru transmiterea notificării prealabile în conformitate cu articolul 56 alineatul (3) litera (a) din Regulamentul (UE) 2017/625 nu sunt disponibile înainte ca transportul să fie încărcat. În aceste cazuri, statelor membre ar trebui să li se permită să solicite ca notificarea prealabilă să fie efectuată cu cel puțin patru ore înainte de sosirea transportului, astfel încât să se poată asigura efectuarea la timp și în mod eficient a controalelor oficiale și în astfel de circumstanțe.

                     (4)

                     Regulamentul delegat (UE) 2019/1012 al Comisiei (2) prevede faptul că statele membre scutesc posturile de inspecție la frontieră care sunt desemnate pentru importurile de bușteni neprelucrați, de cherestea și de așchii de lemn de la îndeplinirea anumitor cerințe minime vizând posturi de inspecție la frontieră din cauza unor constrângeri geografice specifice. Regulamentul respectiv prevede, de asemenea, faptul că controalele oficiale și alte activități oficiale de la punctul de inspecție la frontieră desemnate pentru mărfurile menționate anterior pot fi efectuate de către o echipă mobilă care efectuează controale oficiale. Prin urmare, pentru a acorda suficient timp pentru organizarea controalelor oficiale și a altor activități oficiale la respectivele posturi de inspecție la frontieră, prezentul regulament ar trebui să prevadă o derogare de la normele privind perioada minimă pentru notificarea prealabilă a sosirii transporturilor.

                     (5)

                     Întrucât Regulamentul (UE) 2017/625 se aplică începând cu 14 decembrie 2019, prezentul regulament ar trebui să se aplice, de asemenea, de la data respectivă.

                     (6)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1
            Notificarea prealabilă a transporturilor

               (1)   Operatorul responsabil de un transport care se încadrează în categoriile de animale și de mărfuri menționate la articolul 47 alineatul (1) din Regulamentul (UE) 2017/625 transmite o notificare prealabilă autorității competente de la postul de inspecție la frontieră unde sosește prima dată în Uniune cu cel puțin o zi lucrătoare înainte de sosirea preconizată a transportului.

               (2)   Prin derogare de la alineatul (1), în cazul în care constrângeri logistice împiedică respectarea termenului menționat la alineatul respectiv, autoritățile competente de la posturile de inspecție la frontieră pot aplica o perioadă de notificare prealabilă de cel puțin patru ore înainte de sosirea preconizată a transportului.

               (3)   Prin derogare de la alineatul (1), autoritățile competente de la posturile de inspecție la frontieră desemnate pentru importurile de bușteni neprelucrați, de cherestea și de așchii de lemn în conformitate cu articolul 4 din Regulamentul delegat (UE) 2019/1012 pot aplica o perioadă de notificare prealabilă de până la cinci zile lucrătoare înainte de sosirea preconizată a unor astfel de transporturi.

            Articolul 2
            Intrare în vigoare și aplicare
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            Se aplică de la 14 decembrie 2019.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 16 aprilie 2019.

                  Pentru Comisie

                  Președintele

               Jean-Claude JUNCKER

            (1)  JO L 95, 7.4.2017, p. 1.

            (2)  Regulamentul delegat (UE) 2019/1012 al Comisiei din 12 martie 2019 de completare a Regulamentului (UE) 2017/625 al Parlamentului European și al Consiliului prin derogare de la normele privind desemnarea punctelor de inspecție și de la cerințele minime pentru posturile de inspecție la frontieră (a se vedea pagina 4 din prezentul Jurnal Oficial).


title: Regulamentul de punere în aplicare (UE) 2019/1014 al Comisiei din 12 iunie 2019 de stabilire a unor norme detaliate privind cerințele minime vizând posturile de inspecție la frontieră, inclusiv centrele de inspecție, precum și formatul, categoriile și abrevierile care trebuie utilizate în lista posturilor de inspecție la frontieră și a punctelor de control (Text cu relevanță pentru SEE.)

text:
                  21.6.2019

                  RO

                  Jurnalul Oficial al Uniunii Europene

                  L 165/10

         REGULAMENTUL DE PUNERE ÎN APLICARE (UE) 2019/1014 AL COMISIEI
         din 12 iunie 2019
         de stabilire a unor norme detaliate privind cerințele minime vizând posturile de inspecție la frontieră, inclusiv centrele de inspecție, precum și formatul, categoriile și abrevierile care trebuie utilizate în lista posturilor de inspecție la frontieră și a punctelor de control
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2017/625 al Parlamentului European și al Consiliului din 15 martie 2017 privind controalele oficiale și alte activități oficiale efectuate pentru a asigura aplicarea legislației privind alimentele și furajele, a normelor privind sănătatea și bunăstarea animalelor, sănătatea plantelor și produsele de protecție a plantelor, de modificare a Regulamentelor (CE) nr. 999/2001, (CE) nr. 396/2005, (CE) nr. 1069/2009, (CE) nr. 1107/2009, (UE) nr. 1151/2012, (UE) nr. 652/2014, (UE) 2016/429 și (UE) 2016/2031 ale Parlamentului European și ale Consiliului, a Regulamentelor (CE) nr. 1/2005 și (CE) nr. 1099/2009 ale Consiliului și a Directivelor 98/58/CE, 1999/74/CE, 2007/43/CE, 2008/119/CE și 2008/120/CE ale Consiliului și de abrogare a Regulamentelor (CE) nr. 854/2004 și (CE) nr. 882/2004 ale Parlamentului European și ale Consiliului, precum și a Directivelor 89/608/CEE, 89/662/CEE, 90/425/CEE, 91/496/CEE, 96/23/CE, 96/93/CE și 97/78/CE ale Consiliului și a Deciziei 92/438/CEE a Consiliului (Regulamentul privind controalele oficiale) (1), în special articolul 60 alineatul (2) și articolul 64 alineatul (4),
         întrucât:

                     (1)

                     Regulamentul (UE) 2017/625 stabilește, printre altele, cadrul pentru efectuarea controalelor oficiale și a altor activități oficiale vizând animalele și bunurile care intră în Uniune din țări terțe pentru a verifica conformitatea cu legislația Uniunii privind lanțul agroalimentar, în vederea protejării sănătății umane, animale și a plantelor, a bunăstării animalelor și, în ceea ce privește organismele modificate genetic (OMG) și produsele de protecție a plantelor, protejarea mediului. El prevede faptul că trebuie efectuate controale oficiale vizând transporturile de animale și de bunuri la postul de inspecție la frontieră corespunzător primei sosiri în Uniune. În acest scop, statele membre trebuie să desemneze posturi de inspecție la frontieră.

                     (2)

                     Regulamentul (UE) 2017/625 stabilește cerințele minime care trebuie îndeplinite de posturile de inspecție la frontieră pentru a fi desemnate. Prin urmare, este adecvat să se stabilească norme detaliate privind cerințele minime referitoare la infrastructura, echipamentele și documentația posturilor de inspecție la frontieră.

                     (3)

                     În scopul protecției sănătății umane și animale, ar trebui stabilite norme detaliate suplimentare privind cerințele minime vizând posturile de inspecție la frontieră, care au fost desemnate pentru categoria de animale și anumite categorii de bunuri, cum ar fi produse de origine animală, subproduse de origine animală, materiale germinative, produse compuse, precum și fân și paie.

                     (4)

                     În anumite cazuri, pentru a ține cont de cerințele specifice de descărcare a anumitor transporturi care nu sunt expediate în containere, cum ar fi transporturile de produse pescărești sau transporturile de subproduse de origine animală care constau, de exemplu, în lână, și transporturile voluminoase în vrac, care constau în cantități mari de bunuri transportate fără a fi ambalate, posturile de inspecție la frontieră ar trebui scutite de obligația de a avea la dispoziție o zonă de descărcare protejată cu un acoperiș. Având în vedere că transporturile de lichide de origine animală și de origine neanimală în vrac sunt descărcate direct din mijloacele de transport în cisterne prin conducte speciale, posturile de inspecție la frontieră nu ar trebui să aibă obligația de a dispune de zone sau hale pentru descărcarea bunurilor și de hale de inspecție sau zone de inspecție pentru efectuarea controalelor oficiale și a altor activități oficiale vizând lichidele în vrac.

                     (5)

                     În vederea prevenirii riscurilor de contaminare încrucișată, este adecvat să se stabilească cerințe de separare pentru facilitățile de descărcare, depozitare și inspecție la posturile de inspecție la frontieră care au fost desemnate pentru produse de origine animală, produse compuse, subproduse de origine animală și materiale germinative. Cu toate acestea, ar trebui elaborate dispoziții care să acorde derogări de la cerințele de separare în cazul în care postul de inspecție la frontieră a fost desemnat exclusiv pentru bunuri ambalate sau pentru bunuri ambalate și anumite bunuri neambalate, în cazul în care evaluarea riscurilor, efectuată de autoritățile competente la punctul de inspecție la frontieră, arată că nu există posibilitatea contaminării încrucișate. În acest din urmă caz, pentru a aborda în mod eficient riscurile de contaminare încrucișată, autoritățile competente ar trebui, în plus, să asigure separarea în timp a activităților de manipulare a transporturilor și să asigure curățarea și dezinfectarea facilităților în intervalele de timp dintre sosirea transporturilor.

                     (6)

                     Deoarece există posibilitatea ca animalele și bunurile care intră în Uniune și care sunt supuse controalelor oficiale la posturile de inspecție la frontieră să nu respecte legislația Uniunii, pentru a evita orice risc de contaminare încrucișată, este adecvat să se stabilească norme vizând interzicerea utilizării anumitor facilități existente la posturile de inspecție la frontieră în cazul transporturilor de animale și de bunuri destinate comerțului intra-Uniune și să se permită o astfel de utilizare în cazul transporturilor de animale și de bunuri destinate exportului sau care sunt transportate dintr-un punct aflat pe teritoriul Uniunii către un alt punct aflat pe teritoriul Uniunii, trecând prin teritoriul unei țări terțe, cu condiția ca autoritățile competente să pună în aplicare măsuri adecvate de prevenire a riscurilor. Astfel de măsuri ar trebui să fie bazate pe o evaluare a capacității facilităților relevante de a permite desfășurarea unei astfel de activități suplimentare. Autoritățile competente ar trebui să dispună de modalități adecvate de asigurare a manipulării animalelor în conformitate cu normele Uniunii în materie de bunăstare a animalelor.

                     (7)

                     În scopul promovării eficienței controalelor oficiale și a altor activități oficiale, ar trebui permis un anumit grad de flexibilitate, autorizând, în anumite condiții, utilizarea facilităților de depozitare ale întreprinderilor comerciale și depozitarea în mijloacele de transport cu care a fost adus transportul la postul de inspecție la frontieră.

                     (8)

                     Pentru a facilita organizarea și desfășurarea eficientă a controalelor oficiale și a altor activități oficiale, este adecvat să se permită divizarea posturilor de inspecție la frontieră într-unul sau mai multe centre de inspecție, în care urmează să fie controlate categoriile de animale și bunuri pentru care a fost desemnat postul de inspecție la frontieră. În acest sens, ar trebui să fie stabilite cerințe minime vizând centrele de inspecție.

                     (9)

                     Respectarea de către centrele de inspecție a cerințelor minime aplicabile posturilor de inspecție la frontieră, prevăzute la articolul 64 alineatul (3) din Regulamentul (UE) 2017/625, și a normelor detaliate vizând cerințele minime din prezentul regulament ar trebui evaluată de Comisie în cadrul procesului de desemnare a postului de inspecție la frontieră. Prin urmare, atunci când statele membre notifică Comisiei desemnarea unui post de inspecție la frontieră, ele ar trebui să includă toate informațiile necesare cu privire la centrele de inspecție.

                     (10)

                     În vederea asigurării unei verificări adecvate a respectării de către posturile de inspecție la frontieră și centrele de inspecție din cadrul acestor posturi a cerințelor minime prevăzute la articolul 64 alineatul (3) din Regulamentul (UE) 2017/625 și a normelor detaliate prevăzute în prezentul regulament, statele membre ar trebui să informeze Comisia cu privire la orice modificări ale infrastructurii sau ale activității unui post de inspecție la frontieră sau a unui centru de inspecție din cadrul postului respectiv, în cazul în care aceste modificări necesită o actualizare a informațiilor furnizate Comisiei în conformitate cu articolul 59 alineatul (2) din Regulamentul (UE) 2017/625. Prin urmare, este adecvat să se prevadă prin prezentul regulament faptul că statele membre trebuie să informeze Comisia în mod corespunzător.

                     (11)

                     În temeiul articolului 53 alineatul (2) și al articolului 60 alineatul (1) din Regulamentul (UE) 2017/625, fiecare stat membru trebuie să pună la dispoziție pe internet liste actualizate ale posturilor de inspecție la frontieră și ale punctelor de control de pe teritoriul său și să furnizeze anumite informații referitoare la fiecare post de inspecție la frontieră și punct de control. Prin urmare, este adecvat să se stabilească în prezentul regulament formatul listelor posturilor de inspecție la frontieră și ale punctelor de control, împreună cu abrevierile care trebuie utilizate pentru a indica categoriile de animale și bunuri pentru care au fost desemnate posturile de inspecție la frontieră și punctele de control, precum și informațiile specifice suplimentare referitoare la sfera de cuprindere a desemnării.

                     (12)

                     Din motive de transparență, toate centrele de inspecție utilizate în cadrul unui post de inspecție la frontieră ar trebui incluse în lista posturilor de inspecție la frontieră, indicând categoriile de animale și de bunuri supuse controlului în centrele de inspecție. Orice modificare privind centrele de inspecție ar trebui să fie reflectată cu exactitate în listă.

                     (13)

                     Normele care urmează să fie stabilite de Comisie în conformitate cu articolul 60 alineatul (2) și cu articolul 64 alineatul (4) din Regulamentul (UE) 2017/625 sunt strâns interconectate, deoarece toate se referă la cerințele aplicabile posturilor de inspecție la frontieră și punctelor de control și, prin urmare, ar trebui să se aplice începând cu aceeași dată. În scopul facilitării aplicării corecte și cuprinzătoare a acestor norme, este adecvat ca acestea să fie elaborate într-un singur act.

                     (14)

                     Decizia 2001/812/CE a Comisiei (2) stabilește cerințele minime vizând punctele de inspecție la frontieră aprobate în conformitate cu Directiva 97/78/CE a Consiliului (3), centrele de inspecție, precum și normele privind întocmirea listei acestora. Decizia 2009/821/CE a Comisiei (4) conține o listă a punctelor de inspecție la frontieră aprobate. Directiva 98/22/CE a Comisiei (5) stabilește condițiile minime pentru desfășurarea controalelor fitosanitare la posturi de inspecție vizând plantele, produsele vegetale și alte produse provenind din țări terțe în conformitate cu Directiva 2000/29/CE a Consiliului (6). În vederea asigurării coerenței și pentru a evita suprapunerea cerințelor, Decizia 2001/812/CE, Decizia 2009/821/CE și Directiva 98/22/CE ar trebui să fie abrogate.

                     (15)

                     Dispozițiile relevante și competențele conferite Comisiei, prevăzute în Regulamentul (UE) 2017/625, vor începe să fie aplicate începând cu 14 decembrie 2019. Prin urmare, normele prevăzute în prezentul regulament ar trebui să se aplice, de asemenea, de la data respectivă.

                     (16)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1
            Obiect

               (1)   Prezentul regulament stabilește normele de punere în aplicare a Regulamentului (UE) 2017/625 privind:

                           (a)

                           normele detaliate comune privind cerințele minime referitoare la infrastructura, echipamentele și documentația posturilor de inspecție la frontieră și ale punctelor de control, altele decât posturile de inspecție la frontieră;

                           (b)

                           normele detaliate specifice privind cerințele minime vizând posturile de inspecție la frontieră desemnate pentru categoriile de animale și de bunuri menționate la articolul 47 alineatul (1) literele (a) și (b) din Regulamentul (UE) 2017/625;

                           (c)

                           normele detaliate privind cerințele minime vizând centrele de inspecție;

                           (d)

                           formatul, categoriile, abrevierile și alte informații pentru întocmirea listei posturilor de inspecție la frontieră și a punctelor de control, altele decât posturile de inspecție la frontieră.

            Articolul 2
            Definiții
            În sensul prezentului regulament, se aplică următoarele definiții:

                        1.

                        „bunuri ambalate” înseamnă bunurile introduse în orice tip de ambalaj care protejează complet bunurile pentru a preveni eventualele scurgeri și pierderi de conținut;

                        2.

                        „centru de inspecție” înseamnă o facilitate separată înființată în cadrul unui post de inspecție la frontieră și creată în scopul efectuării controalelor oficiale și a altor activități oficiale ce implică animale și bunuri care se încadrează în sfera de cuprindere a desemnării postului de inspecție la frontieră;

                        3.

                        „ungulate” înseamnă ungulate astfel cum sunt definite la articolul 2 litera (d) din Directiva 2004/68/CE a Consiliului (7);

                        4.

                        „ecvidee înregistrate” înseamnă ecvidee înregistrate astfel cum sunt definite la articolul 2 litera (c) din Directiva 2009/156/CE a Consiliului (8).

         CAPITOLUL I

               Cerințe minime comune privind posturile de inspecție la frontieră

            Articolul 3
            Infrastructura posturilor de inspecție la frontieră

               (1)   Posturile de inspecție la frontieră desemnate pentru categoriile de animale și de bunuri menționate la articolul 47 alineatul (1) din Regulamentul (UE) 2017/625 dispun de următoarele facilități:

                           (a)

                           zone sau săli în care urmează să fie descărcate animale și bunuri. Astfel de zone trebuie să fie protejate cu un acoperiș, cu excepția cazurilor menționate la alineatul (4);

                           (b)

                           săli de inspecție sau zone de inspecție dotate cu o instalație de alimentare cu apă caldă și rece și facilități pentru spălarea și uscarea mâinilor;

                           (c)

                           zone sau hale în care sunt adăpostite animale și zone sau hale de depozitare, inclusiv hale destinate depozitării în condiții de refrigerare, în cazul în care acest lucru este adecvat pentru categoria de bunuri pentru care a fost desemnat postul de inspecție la frontieră; și

                           (d)

                           acces la toalete dotate cu facilități pentru spălarea și uscarea mâinilor.

               (2)   Halele menționate la alineatul (1) se prevăd cu pereți, pardoseli și tavane ușor de curățat și dezinfectat, cu drenaj adecvat și cu lumină naturală sau artificială adecvată.

               (3)   Zonele menționate la alineatul (1) sunt ușor de curățat, posedă un sistem de drenare adecvat și lumină naturală sau artificială adecvată.

               (4)   Cerința ca zonele de descărcare să fie protejate cu un acoperiș, astfel cum se prevede la alineatul (1) litera (a), nu se aplică în următoarele cazuri:

                           (a)

                           transporturile care nu sunt expediate în containere, care conțin produse pescărești destinate consumului uman;

                           (b)

                           transporturile de subproduse de origine animală constând în lână, proteine animale prelucrate în vrac, dejecții animaliere nesolide sau guano; și

                           (c)

                           transporturile de cantități mari de bunuri în vrac menționate la articolul 47 alineatul (1) literele (c), (d) și (e) din Regulamentul (UE) 2017/625.

               (5)   Facilitățile menționate la alineatul (1) literele (a) și (b) nu sunt necesare pentru efectuarea controalelor oficiale și a altor activități oficiale vizând lichidele în vrac de origine animală și neanimală.

               (6)   Statele membre pot scuti posturile de inspecție la frontieră, care au fost desemnate pentru categoriile de bunuri menționate la articolul 47 alineatul (1) litera (c) din Regulamentul (UE) 2017/625, de la respectarea următoarelor cerințe:

                           (a)

                           să dispună de o instalație de alimentare cu apă caldă și rece și de facilități pentru spălarea și uscarea mâinilor, astfel cum se menționează la alineatul (1) litera (b); și

                           (b)

                           să dispună de hale cu tavane ușor de dezinfectat, astfel cum se menționează la alineatul (2).

               (7)   Facilitățile menționate la alineatul (1) literele (a), (b) și (c) nu se utilizează și pentru alte categorii de bunuri menționate la articolul 47 alineatul (1) din Regulamentul (UE) 2017/625 dacă se utilizează pentru produse de origine animală și produse compuse.

               (8)   Facilitățile menționate la alineatul (1) literele (a), (b) și (c) nu se utilizează și pentru produse alimentare de origine neanimală dacă se utilizează pentru materiale germinative și subproduse de origine animală.

               (9)   Prin derogare de la cerințele prevăzute la alineatele (7) și (8), posturile de inspecție la frontieră pot partaja utilizarea facilităților menționate la alineatul (1) literele (a), (b) și (c) în următoarele cazuri:

                           (a)

                           posturi de inspecție la frontieră care au fost desemnate numai pentru categorii de bunuri ambalate; sau

                           (b)

                           posturi de inspecție la frontieră care au fost desemnate pentru categorii de bunuri ambalate și neambalate, cu condiția îndeplinirii următoarelor condiții:

                                       (i)

                                       autoritățile competente efectuează o evaluare a riscurilor pentru posturile de inspecție la frontieră prin care demonstrează modul în care poate fi asigurată evitarea contaminării încrucișate și pun în aplicare măsurile identificate în evaluarea riscurilor pentru prevenirea unei astfel de contaminări încrucișate; și

                                       (ii)

                                       autoritățile competente asigură o separare în timp între activitățile de manipulare a diferitelor transporturi de bunuri neambalate și între activitățile de manipulare a transporturilor de bunuri neambalate și ambalate. În perioada rămasă în urma separării în timp, facilitățile menționate la alineatul (1) literele (a), (b) și (c) se curăță și se dezinfectează.

               (10)   Alineatul (9) nu se aplică facilităților menționate la alineatul (1) litera (c) în cazul în care facilitățile respective sunt utilizate pentru depozitarea subproduselor de origine animală în vrac.

               (11)   Autoritățile competente responsabile de postul de inspecție la frontieră pot permite utilizarea, sub controlul lor, a unor facilități comerciale de depozitare a bunurilor menționate la articolul 47 alineatul (1) din Regulamentul (UE) 2017/625, cu condiția ca facilitățile respective să se afle în imediata vecinătate a postului de inspecție la frontieră și să se afle sub competența aceleiași autorități vamale.
               Astfel de facilități comerciale de depozitare pot fi utilizate pentru a efectua verificări ale identității și controale fizice asupra produselor de origine neanimală, cu condiția ca aceste facilități să respecte cerințele minime prevăzute în prezentul regulament.

               (12)   Bunurile depozitate în facilitățile comerciale de depozitare în conformitate cu alineatul (11) se depozitează în condiții igienice și se identifică în mod corespunzător prin coduri de bare sau prin alte mijloace electronice sau prin etichetare. În cazul în care există posibilitatea ca bunurile să prezinte un risc pentru sănătatea oamenilor, a animalelor și a plantelor sau, în cazul OMG-urilor și al produselor de protecție a plantelor, și pentru mediu, ele trebuie, în plus, să fie depozitate într-o hală separată care poate fi încuiată sau în spații separate printr-un panou de protecție de alte bunuri depozitate în facilitatea comercială de depozitare.

               (13)   Depozitarea în mijlocul de transport în care au fost aduse bunurile la postul de inspecție la frontieră poate fi permisă, sub controlul autorităților competente, în cazul posturilor de inspecție la frontieră situate pe căile rutiere, feroviare sau în porturi.

               (14)   Statele membre informează Comisia cu privire la orice modificare a infrastructurii sau a funcționării unui post de inspecție la frontieră sau a unui centru de inspecție în cadrul postului menționat, în cazul în care modificarea respectivă necesită o actualizare a informațiilor furnizate Comisiei în conformitate cu articolul 59 alineatul (2) din Regulamentul (UE) 2017/625.

            Articolul 4
            Echipamentele și documentația posturilor de inspecție la frontieră

               (1)   Posturile de inspecție la frontieră au acces la:

                           (a)

                           echipamente destinate cântăririi transporturilor în cazul în care utilizarea lor este relevantă pentru categoriile de animale și bunuri pentru care a fost desemnat postul de inspecție la frontieră;

                           (b)

                           echipamente pentru descărcarea, deschiderea și examinarea transporturilor;

                           (c)

                           echipamente de curățare și dezinfectare și instrucțiuni pentru utilizarea lor sau un sistem documentat de curățare și dezinfectare în cazul în care curățarea și dezinfectarea sunt servicii prestate de agenți din afara postului de inspecție la frontieră; și

                           (d)

                           echipamente adecvate pentru depozitarea temporară a eșantioanelor la o temperatură controlată, până la expedierea lor la laborator, și recipiente adecvate pentru transportul lor.

               (2)   Halele de inspecție sau zonele de inspecție, după caz, pentru categoriile de animale și bunuri pentru care au fost desemnate puncte de inspecție la frontieră se echipează cu:

                           (a)

                           o masă cu suprafață netedă, lavabilă, ușor de curățat și dezinfectat;

                           (b)

                           un termometru pentru măsurarea temperaturii de la suprafața și din interiorul bunurilor;

                           (c)

                           echipamente de dezghețare;

                           (d)

                           echipamente de eșantionare; și

                           (e)

                           bandă pentru sigilat și sigilii numerotate sau etichete marcate clar pentru a asigura trasabilitatea.

               (3)   În cazul în care este necesar, pentru a asigura integritatea eșantioanelor prelevate în cadrul controalelor oficiale, se pun la dispoziție instrucțiuni detaliate privind prelevarea de eșantioane pentru analiza și transportul acestor eșantioane la laboratorul oficial desemnat.

         CAPITOLUL II

               Cerințe specifice minime pentru posturile de inspecție la frontieră

            Articolul 5
            Posturi de inspecție la frontieră desemnate pentru categorii de animale

               (1)   Pe lângă cerințele prevăzute la articolele 3 și 4, posturile de inspecție la frontieră care au fost desemnate pentru animalele menționate la articolul 47 alineatul (1) litera (a) din Regulamentul (UE) 2017/625 dispun de următoarele dotări:

                           (a)

                           vestiar cu cabine de duș;

                           (b)

                           zone sau hale pentru descărcarea animalelor menționate la articolul 3 alineatul (1) litera (a) care să dispună de suficient spațiu, lumină și ventilație;

                           (c)

                           echipamente pentru hrănirea și adăparea animalelor;

                           (d)

                           facilități de depozitare pentru hrana destinată animalelor, pentru așternut și dejecții animaliere sau existența unor acorduri cu un furnizor extern care pune la dispoziție aceste facilități;

                           (e)

                           zone sau hale în care sunt adăpostite animalele, pentru a separa următoarele categorii de animale pentru care este desemnat postul de inspecție la frontieră:

                                       (i)

                                       ungulate, altele decât ecvideele înregistrate;

                                       (ii)

                                       ecvidee înregistrate; și

                                       (iii)

                                       alte animale, altele decât ungulatele (dar care includ ungulatele destinate grădinilor zoologice);

                           (f)

                           halele sau zonele de inspecție prevăzute cu echipamente de limitare a mișcărilor și echipamente necesare pentru efectuarea examenului clinic; și

                           (g)

                           o bandă de acces dedicată sau alte modalități pentru a scurta perioadele inutile de așteptare pentru animale, înainte de a ajunge în zona de descărcare.

               (2)   Facilitățile menționate la alineatul (1) literele (b), (c), (e), (f) și (g) se proiectează, se construiesc, se întrețin și se exploatează astfel încât să se evite vătămarea și suferința inutilă a animalelor și să le ofere siguranță.

               (3)   Facilitățile menționate la alineatul (1) literele (a), (b), (c), (e) și (f) constituie o unitate de lucru integrată și întreagă.

               (4)   Facilitățile menționate la alineatul (1) nu se utilizează pentru efectuarea controalelor oficiale și a altor activități oficiale vizând transporturile de animale destinate comerțului intra-Uniune.
               Facilitățile menționate la alineatul (1) pot fi utilizate pentru efectuarea controalelor oficiale și a altor activități oficiale vizând transporturile de animale destinate exportului din Uniune sau care sunt transferate dintr-unul dintre teritoriile enumerate în anexa I la Regulamentul (UE) 2017/625 într-un alt teritoriu enumerat în anexa I la Regulamentul (UE) 2017/625, după trecere prin teritoriul unei țări terțe, cu condiția să fie îndeplinite următoarele condiții:

                           (a)

                           autoritățile competente efectuează o evaluare a riscurilor pentru posturile de inspecție la frontieră prin care demonstrează modul în care poate fi asigurată evitarea contaminării încrucișate și pun în aplicare măsurile identificate în evaluarea riscurilor pentru prevenirea unei astfel de contaminări încrucișate; și

                           (b)

                           autoritățile competente asigură o separare în timp între activitățile de manipulare a transporturilor de animale destinate exportului din Uniune sau care sunt transferate dintr-unul dintre teritoriile enumerate în anexa I la Regulamentul (UE) 2017/625 într-un alt teritoriu enumerat în anexa I la Regulamentul (UE) 2017/625, după trecere prin teritoriul unei țări terțe, și a oricărui alt transport de animale care intră în Uniune. În perioada rămasă în urma separării în timp, facilitățile utilizate pentru manipularea transporturilor de animale se curăță și se dezinfectează.

               (5)   Facilitățile menționate la alineatul (1) literele (b), (c), (e) și (f) nu se utilizează în comun cu categoriile de bunuri menționate la articolul 47 alineatul (1) din Regulamentul (UE) 2017/625.

            Articolul 6
            Posturile de inspecție la frontieră desemnate pentru categorii de produse de origine animală, subproduse de origine animală, materiale germinative, produse compuse și fân și paie

               (1)   Pe lângă cerințele prevăzute la articolele 3 și 4, posturile de inspecție la frontieră care au fost desemnate pentru categoriile de bunuri menționate la articolul 47 alineatul (1) litera (b) din Regulamentul (UE) 2017/625:

                           (a)

                           sunt dotate cu hale de inspecție menționate la articolul 3 alineatul (1) litera (b), echipate cu facilități pentru a menține, dacă este necesar, un mediu cu temperatură controlată;

                           (b)

                           în cazul în care au fost desemnate pentru categorii de bunuri refrigerate, congelate și la temperatura ambiantă, pot depozita simultan bunurile respective la fiecare categorie de temperatură corespunzătoare, până la primirea rezultatelor analizelor de laborator, a testelor sau a diagnosticului sau până la primirea rezultatelor controalelor efectuate de autoritatea competentă; și

                           (c)

                           dispun de vestiare.

               (2)   Facilitățile menționate la alineatul (1) constituie o unitate de lucru integrată și întreagă.

               (3)   Facilitățile menționate la alineatul (1) nu se utilizează pentru efectuarea controalelor oficiale și a altor activități oficiale vizând transporturile de bunuri destinate comerțului intra-Uniune.
               Facilitățile menționate la alineatul (1) pot fi utilizate pentru efectuarea controalelor oficiale și a altor activități oficiale vizând transporturile de bunuri destinate exportului din Uniune sau care sunt transferate dintr-unul dintre teritoriile enumerate în anexa I la Regulamentul (UE) 2017/625 într-un alt teritoriu enumerat în anexa I la Regulamentul (UE) 2017/625, după trecere prin teritoriul unei țări terțe, cu condiția să fie îndeplinite următoarele condiții:

                           (a)

                           autoritățile competente efectuează o evaluare a riscurilor pentru posturile de inspecție la frontieră prin care demonstrează modul în care poate fi asigurată evitarea contaminării încrucișate și pun în aplicare măsurile identificate în evaluarea riscurilor pentru prevenirea unei astfel de contaminări încrucișate; și

                           (b)

                           autoritățile competente asigură o separare în timp între activitățile de manipulare a transporturilor de bunuri destinate exportului din Uniune sau care sunt transferate dintr-unul dintre teritoriile enumerate în anexa I la Regulamentul (UE) 2017/625 într-un alt teritoriu enumerat în anexa I la Regulamentul (UE) 2017/625, după trecere prin teritoriul unei țări terțe, și a oricărui alt transport de bunuri care intră în Uniune. În perioada rămasă în urma separării în timp, facilitățile utilizate pentru manipularea transporturilor de bunuri se curăță și se dezinfectează.

               (4)   Cerințele menționate la alineatele (1), (2) și (3) nu se aplică pentru efectuarea controalelor oficiale și a altor activități oficiale vizând lichidele de origine animală și neanimală în vrac.

               (5)   Broaștele vii, peștii vii și nevertebratele vii care sunt destinate consumului uman, precum și ouăle pentru incubație și momelile de pescuit pot fi inspectate la punctele de inspecție la frontieră care au fost desemnate pentru categoriile de bunuri menționate la articolul 47 alineatul (1) litera (b) din Regulamentul (UE) 2017/625.

         CAPITOLUL III

               Listele posturilor de inspecție la frontieră și ale punctelor de control

            Articolul 7
            Formatul, categoriile, abrevierile și alte informații pentru lista posturilor de inspecție la frontieră și a punctelor de control

               (1)   Statele membre utilizează formatul prevăzut în anexa I pentru a furniza informațiile menționate la articolul 60 alineatul (1) din Regulamentul (UE) 2017/625.

               (2)   La elaborarea listelor posturilor de inspecție la frontieră menționate la articolul 60 alineatul (1) din Regulamentul (UE) 2017/625 și a listelor punctelor de control în conformitate cu articolul 53 alineatul (2) din Regulamentul (UE) 2017/625, statele membre utilizează abrevierile și specificațiile prevăzute în anexa II.

               (3)   Listele posturilor de inspecție la frontieră și ale punctelor de control se însoțesc de o notă explicativă care conține abrevierile și specificațiile prevăzute în anexa II.

         CAPITOLUL IV

               Centrele de inspecție

            Articolul 8
            Cerințe aplicabile centrelor de inspecție

               (1)   Posturile de inspecție la frontieră pot fi formate din unul sau mai multe centre de inspecție pentru efectuarea, dacă este necesar, a controalelor oficiale și a altor activități oficiale vizând categoriile de animale și bunuri care se încadrează în sfera de cuprindere a desemnării postului de inspecție la frontieră.

               (2)   Centrele de inspecție respectă cerințele minime pentru posturile de inspecție la frontieră prevăzute la articolul 64 alineatul (3) din Regulamentul (UE) 2017/625 și normele detaliate privind cerințele minime din prezentul regulament.
               Cerințele prevăzute la articolul 64 alineatul (3) litera (f) din Regulamentul (UE) 2017/625 nu se aplică centrelor de inspecție care au acces la tehnologia și echipamentele necesare pentru operarea sistemului de gestionare a informațiilor pentru controalele oficiale (IMSOC), menționat la articolul 131 din regulamentul respectiv, și altor sisteme informatice de gestionare a informațiilor, disponibile într-o altă unitate din cadrul aceluiași post de inspecție la frontieră.

               (3)   Centrele de inspecție trebuie:

                           (a)

                           să se afle sub autoritatea aceleiași autorități vamale a postului de inspecție la frontieră; și

                           (b)

                           să se afle sub controlul autorității competente a postului de inspecție la frontieră.

               (4)   În cazul în care statele membre notifică Comisiei desemnarea unui post de inspecție la frontieră în conformitate cu articolul 59 din Regulamentul (UE) 2017/625, ele prezintă, de asemenea, Comisiei toate informațiile relevante cu privire la centrele de inspecție înființate în cadrul postului respectiv de inspecție la frontieră.

               (5)   Statele membre înregistrează în listă toate centrele de inspecție împreună cu postul de inspecție la frontieră relevant, desemnat în conformitate cu articolul 59 din Regulamentul (UE) 2017/625, în conformitate cu formatul stabilit în anexa I. Aceste informații specifică, de asemenea, categoriile de animale și de bunuri care sunt controlate în centrele de inspecție în conformitate cu articolul 7.

               (6)   Statele membre elimină centrele de inspecție din lista menționată la alineatul (5) în cazul în care acestea nu mai respectă dispozițiile alineatelor (2) și (3) și informează Comisia cu privire la eliminare și la motivele luării acestei decizii.

            Articolul 9
            Abrogări
            Deciziile 2001/812/CE și 2009/821/CE ale Comisiei și Directiva 98/22/CE a Comisiei se abrogă începând cu 14 decembrie 2019.

            Articolul 10
            Intrare în vigoare și data aplicării
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            Se aplică începând cu 14 decembrie 2019.
            Cu toate acestea, în cazul posturilor de inspecție la frontieră, desemnate pentru bunurile menționate la articolul 47 alineatul (1) litera (c) din Regulamentul (UE) 2017/625, în conformitate cu articolul 59 alineatul (1) din regulamentul menționat, și care nu dispun, la data intrării în vigoare a prezentului regulament, de zone sau hale de descărcare protejate de un acoperiș, începând din 14 decembrie 2021 se aplică articolul 3 alineatul (1) litera (a) a doua teză și articolul 3 alineatul (3).

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 12 iunie 2019.

                  Pentru Comisie

                  Președintele

               Jean-Claude JUNCKER

            (1)  JO L 93, 7.4.2017, p. 3.

            (2)  Decizia 2001/812/CE a Comisiei din 21 noiembrie 2001 de stabilire a cerințelor pentru aprobarea punctelor de control la frontieră responsabile cu controlul sanitar-veterinar al produselor introduse în Comunitate din țări terțe (JO L 306, 23.11.2001, p. 28).

            (3)  Directiva 97/78/CE a Consiliului din 18 decembrie 1997 de stabilire a principiilor de bază ale organizării controalelor veterinare pentru produsele care provin din țări terțe și sunt introduse în Comunitate (JO L 24, 30.1.1998, p. 9).

            (4)  2009/821/CE: Decizia Comisiei din 28 septembrie 2009 de stabilire a unei liste de puncte de control la frontieră, de fixare a anumitor reguli privind controalele efectuate de către experții veterinari ai Comisiei și de determinare a unităților veterinare în cadrul sistemului TRACES (JO L 296, 12.11.2009, p. 1).

            (5)  Directiva 98/22/CE a Comisiei din 15 aprilie 1998 de stabilire a condițiilor minime pentru desfășurarea controalelor fitosanitare în Comunitate la posturi de inspecție, altele decât cele de la locul de destinație, cu privire la plante, produse vegetale sau alte produse provenind din țări terțe (JO L 126, 28.4.1998, p. 26).

            (6)  Directiva 2000/29/CE a Consiliului din 8 mai 2000 privind măsurile de protecție împotriva introducerii în Comunitate a unor organisme dăunătoare plantelor sau produselor vegetale și împotriva răspândirii lor în Comunitate (JO L 169, 10.7.2000, p. 1).

            (7)  Directiva 2004/68/CE a Consiliului din 26 aprilie 2004 de stabilire a normelor de sănătate animală privind importul și tranzitul, în Comunitate, al anumitor ungulate vii, de modificare a Directivelor 90/426/CEE și 92/65/CEE și de abrogare a Directivei 72/462/CEE (JO L 139, 30.4.2004, p. 321).

            (8)  Directiva 2009/156/CE a Consiliului din 30 noiembrie 2009 privind condițiile de sănătate animală care reglementează circulația și importul de ecvidee provenind din țări terțe (JO L 192, 23.7.2010, p. 1).

            ANEXA I

               Formatul listelor posturilor de inspecție la frontieră

                           1.

                           2.

                           3.

                           4.

                           5.

                           6.

                           7.

                           Postul de inspecție la frontieră

                           Date de contact

                           Cod TRACES

                           Tipul transportului

                           Centre de inspecție

                           Categorii de animale și bunuri și specificații

                           Specificații suplimentare privind sfera de cuprindere a desemnării

               Formatul listelor punctelor de control

                           1.

                           2.

                           3.

                           6.

                           7.

                           Punctul de control

                           Date de contact

                           Cod TRACES

                           Categorii de animale și bunuri și specificații

                           Specificații suplimentare privind sfera de cuprindere a desemnării

            ANEXA II

               Câmpul nr. 1: Post de inspecție la frontieră/punct de control

            Denumirea postului de inspecție la frontieră/punctului de control

               Câmpul nr. 2: Datele de contact ale postului de inspecție la frontieră și ale punctului de control

            Adresa completă
            adresa de e-mail
            numărul de telefon
            Programul de lucru (obligatoriu numai pentru postul de inspecție la frontieră)
            Site de internet (obligatoriu numai pentru postul de inspecție la frontieră)

               Câmpul nr. 3:

            COD TRACES atribuit

               Câmpul nr. 4: Tipul de transport al postului de inspecție la frontieră

                        A

                        =

                        Aeroport

                        F

                        =

                        Cale ferată

                        P

                        =

                        Port

                        R

                        =

                        Drum

               Câmpul nr. 5: Centre de inspecție

            (A se reține faptul că un post de inspecție la frontieră poate fi format din mai multe centre de inspecție)
            Denumirea centrului de inspecție
            Adresa și datele de contact

               Câmpul nr. 6: Postul de inspecție la frontieră și punctul de control

            Categorii de animale și bunuri și specificații

               Câmpul nr. 7: Postul de inspecție la frontieră și punctul de control

            Specificații suplimentare privind sfera de cuprindere a desemnării: text liber pentru a furniza specificațiile suplimentare (1)

               Abrevieri și specificații aplicabile categoriilor de animale și de bunuri pentru care este desemnat postul de inspecție la frontieră/punctul de control, inclusiv centrele de inspecție, după caz

               (a)   Pentru animalele menționate la articolul 47 alineatul (1) litera (a) din Regulamentul (UE) 2017/625

                           Abrevieri

                        LA

                        Animale vii

                        -U

                        Ungulate, altele decât ecvideele înregistrate

                        -E

                        Ecvidee înregistrate

                        -O

                        Alte animale, altele decât ungulatele (această abreviere include ungulatele destinate grădinilor zoologice)

                           Specificații

                        (*)

                        Suspendarea activității postului de inspecție la frontieră și a punctului de control în conformitate cu articolul 63 din Regulamentul (UE) 2017/625

                        (1)

                        A se vedea specificații suplimentare în câmpul 7

               (b)   Pentru produsele de origine animală, produsele compuse, materialele germinative, subprodusele de origine animală, fânul și paiele menționate la articolul 47 alineatul (1) litera (b) din Regulamentul (UE) 2017/625 sau reglementate de condițiile sau măsurile menționate la articolul 47 alineatul (1) literele (d), (e) sau (f) din Regulamentul (UE) 2017/625

                           Abrevieri

                        POA

                        Produse de origine animală, produse compuse, materiale germinative, subproduse de origine animală, fân și paie

                        -HC

                        Produse destinate consumului uman

                        -NHC

                        Produse cu altă destinație decât consumul uman

                        -NT

                        Nu există cerințe privind temperatura

                        -T

                        Produse congelate/refrigerate

                        -T(FR)

                        Produse congelate

                        -T(CH)

                        Produse refrigerate

                           Specificații

                        (*)

                        Suspendarea activității postului de inspecție la frontieră și a punctului de control în conformitate cu articolul 63 din Regulamentul (UE) 2017/625

                        (1)

                        A se vedea specificații suplimentare în câmpul 7

                        (2)

                        Exclusiv produse ambalate

                        (3)

                        Exclusiv produse pescărești

                        (4)

                        Exclusiv lichide în vrac

               (c)   Pentru plante, produse vegetale și alte produse prevăzute la articolul 47 alineatul (1) litera (c) din Regulamentul (UE) 2017/625

                           Abrevieri

                        P

                        Plante

                        PP

                        Produse vegetale

                        PP(WP)

                        Lemn și produse din lemn

                        OO

                        Alte produse

                           Specificații

                        (*)

                        Suspendarea activității postului de inspecție la frontieră și a punctului de control în conformitate cu articolul 63 din Regulamentul (UE) 2017/625

                        (1)

                        A se vedea specificații suplimentare în câmpul 7

               (d)   Pentru bunurile de origine neanimală menționate la articolul 47 alineatul (1) literele (d), (e) sau (f) din Regulamentul (UE) 2017/625

                           Abrevieri

                        PNAO

                        Produse de origine neanimală

                        -HC(produse alimentare)

                        Produse alimentare de origine neanimală reglementate de condițiile sau măsurile prevăzute la articolul 47 alineatul (1) literele (d), (e) sau (f) din Regulamentul (UE) 2017/625

                        -NHC(hrană pentru animale)

                        Hrană de origine neanimală pentru animale, reglementată de condițiile sau măsurile prevăzute la articolul 47 alineatul (1) literele (d), (e) sau (f) din Regulamentul (UE) 2017/625

                        -NHC(altele)

                        Produse de origine neanimală care nu sunt nici produse alimentare și nici hrană pentru animale

                        -NT

                        Nu există cerințe privind temperatura

                        -T

                        Produse congelate/refrigerate

                        -T(FR)

                        Produse congelate

                        -T(CH)

                        Produse refrigerate

                           Specificații

                        (*)

                        Suspendarea activității postului de inspecție la frontieră și a punctului de control în conformitate cu articolul 63 din Regulamentul (UE) 2017/625

                        (1)

                        A se vedea specificații suplimentare în câmpul 7

                        (2)

                        Exclusiv produse ambalate

                        (4)

                        Exclusiv lichide în vrac


title: Regulamentul de punere în aplicare (UE) 2019/1016 al Comisiei din 20 iunie 2019 privind prețul minim de vânzare pentru laptele praf degresat pentru a treizeci și șaptea invitație parțială de participare la licitație în cadrul procedurii de licitație deschise prin Regulamentul de punere în aplicare (UE) 2016/2080

text:
                  21.6.2019

                  RO

                  Jurnalul Oficial al Uniunii Europene

                  L 165/65

         REGULAMENTUL DE PUNERE ÎN APLICARE (UE) 2019/1016 AL COMISIEI
         din 20 iunie 2019
         privind prețul minim de vânzare pentru laptele praf degresat pentru a treizeci și șaptea invitație parțială de participare la licitație în cadrul procedurii de licitație deschise prin Regulamentul de punere în aplicare (UE) 2016/2080
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1),
         având în vedere Regulamentul de punere în aplicare (UE) 2016/1240 al Comisiei din 18 mai 2016 de stabilire a normelor de aplicare a Regulamentului (UE) nr. 1308/2013 al Parlamentului European și al Consiliului în ceea ce privește intervenția publică și ajutorul pentru depozitarea privată (2), în special articolul 32,
         întrucât:

                     (1)

                     Regulamentul de punere în aplicare (UE) 2016/2080 al Comisiei (3) a deschis vânzările de lapte praf degresat prin procedură de licitație.

                     (2)

                     Având în vedere ofertele primite pentru a treizeci și șaptea invitație parțială de participare la licitație, este necesar să se stabilească un preț minim de vânzare.

                     (3)

                     Măsurile prevăzute în prezentul regulament sunt conforme cu avizul Comitetului pentru organizarea comună a piețelor agricole,

               ADOPTĂ PREZENTUL REGULAMENT:

            Articolul 1
            În ceea ce privește a treizeci și șaptea invitație parțială de participare la licitație pentru vânzările de lapte praf degresat în cadrul procedurii de licitație deschise prin Regulamentul de punere în aplicare (UE) 2016/2080, pentru care perioada în care trebuiau depuse oferte s-a încheiat la 18 iunie 2019, prețul minim de vânzare este 175,90 EUR/100 kg.

            Articolul 2
            Prezentul regulament intră în vigoare la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 20 iunie 2019.

                  Pentru Comisie,

                  Pentru Președinte,

               Jerzy PLEWA

                  Director general

                  Direcția Generală Agricultură și Dezvoltare Rurală

            (1)  JO L 347, 20.12.2013, p. 671.

            (2)  JO L 206, 30.7.2016, p. 71.

            (3)  Regulamentul de punere în aplicare (UE) 2016/2080 al Comisiei din 25 noiembrie 2016 de deschidere a vânzărilor de lapte praf degresat prin procedură de licitație (JO L 321, 29.11.2016, p. 45).